钦定古今图书集成/明伦汇编/氏族典/第537卷 > 石普
## 钦定古今图书集成/明伦汇编/氏族典/第537卷 > 石普

按《宋史石普传》，“普其先幽州人，自言唐河中节度雄
之后，徙居太原。祖全，事周为铁骑军使。父通事太宗
于晋邸。普十岁，给事邸中，以谨信见亲，补寄班祇候，
再迁东头供奉官，迁西京作坊使、钦州刺史，累迁洛
苑使、富川团练使、延州缘边都巡检使。羌酋乜羽内
寇，普追杀之。从真宗幸大名，会王均叛，以为川峡路”
招安巡检使，率诸将进讨，至天回镇，力击破之。迁冀
州团练使。帝祀汾阴，令扈从至西京，拜河西军节度
使、知河阳，徙许州大流堰，引河通漕京师。上《军仪条
目》二卷，用将机宜。时方崇尚符瑞，而普请罢天下醮
设，岁可省缗钱七十馀万，以赡国用，繇是忤帝意，命
知杂御史吕夷简劾之。狱具，罪当死，议以官当诏，除
名贬贺州。其妻表求普领小郡，迁左领军卫大将军。
仁宗即位，徙安州，迁左屯卫大将军，徙蔡州，卒。普倜
傥有胆略，两平蜀盗，大小数十战，颇通兵书、阴阳、六
甲、星历、推卜之术。